作者：黄廷
词牌/韵律：解连环

paragraphs: 乍寒帘幕。
愁灯花正结，又还轻落。
弄瘦影、瓶里梅梢，为谁缀陇头，向来新萼。
万古千今，算惟有、别情难托。
把潘郎鬓绿，尽付雁声，几度寥寞。
扁舟暮江旧泊。
记携觞就折，烟翠犹弱。
漫过却、歌夕吟朝，问天道何时，素纤重握。
想得文姬，近更苦、云衣香薄。
待更阑、试寻梦境，梦回更恶。